
Tér és identitás Méliusz József Sors és jelkép című művében

Kulcsszavak: utazásirodalom; útirajz; posztkoloniális kritika; Erdély; Méliusz József
Dolgozatom célja Méliusz József Sors és jelkép című irodalmi útirajzának vizsgálata. Kutatásom első része a kutatás elméleti keretét kísérli meg felvázolni, részletesen kitérve a kisebbségi, illetve határon túli magyar irodalmakkal kapcsolatos hazai diskurzusra és a posztkoloniális kritika eszközeinek közép- és kelet-európai alkalmazhatóságára.

A dolgozat a Sors és jelkép keletkezését és életművön belüli előzményeit bemutató fejezete a Méliusz útirajzának értelmezéséhez elengedhetetlen kontextus rögzítésén túl azt is bizonyítani igyekszik, hogy David Harvey fogalmával, a tér-idő sűrűsödéssel jellemezhető egy Méliusz több prózai művében fontos szerephez jutó jelenség. A Sors és jelkép vizsgálatának részét képezi az erdélyi útirajzhagyomány áttekintése is. Az ebbe a szövegcsoportba sorolható írások közül kiemelt jelentőséggel bírnak azok az írások, amelyek keletkezésének ideje közel esik Méliusz művéhez és az erdélyi, kisebbségben élő szórványmagyarság sorsát és/vagy Erdély 1940-1944 közötti kettéosztottságát jelenítik meg. Három szerző műveit vizsgáltam meg részletesen: Németh László Magyarok Romániában című útirajzát, Cs. Szabó László Erdélyben című művét, valamint Márai Sándor Erdélyi emlék című kötetének 1940-1942 között keletkezett szövegeit.

Az elemzések során két fő szempont érvényesült. Azt vizsgáltam, hogy milyen Erdély-képek bukkannak fel a korszakban keletkezett útirajzokban, illetve hogyan jelenik meg ezekben a művekben a nemzeti diskurzus kettős ideje. Ezt követően Michel Foucault és Jacques Derrida elméleteire támaszkodva két szöveghely részletes elemzése során azt kísérlem meg kimutatni, milyen prózapoétikai eszközökkel él a Sors és jelkép elbeszélője a korábban kifejtett témák megjelenítése során. A dolgozat utolsó részének célja az eredmények áttekintése és annak kiemelése, miben tér el Méliusz útirajza az ugyanabban az időszakban megjelent, azonos műfajú szövegektől. 



